Úradný vestník L 263 , 18/10/2000 S. 0032 - 0033



Rozhodnutie Komisie z 13. októbra 2000 o nezaradení účinnej látky chlozolinat do prílohy č. I k smernici Rady 91/414/EHS a o zrušení registrácií prípravkov na ochranu rastlín s obsahom tejto účinnej látky (oznámené v dokumente číslo C(2000) 3007) (Text s platnosťou pre EHP) (2000/626/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 91/414/EHS z 15. júla 1991 o umiestňovaní prípravkov na ochranu rastlín na trh [1], naposledy zmenenú a doplnenú smernicou Komisie 97/73/ES [2], so zreteľom na nariadenie Komisie (EHS) č. 3600/92 z 11. decembra 1992 ustanovujúce podrobné pravidlá na vykonávanie prvej fázy pracovného programu uvedeného v článku 8 ods. 2 smernice Rady 91/414/EHS týkajúcej sa umiestňovania prípravkov na ochranu rastlín na trh [3], naposledy zmenenej a doplnenej nariadením (ES) č. 1199/97, [4] najmä článok 7 ods.3a písm. b), keďže: (1) Nariadenie Komisie (ES) č. 933/94, [5] naposledy zmenené a doplnené nariadením (ES) č. 2230/95 [6] ustanovilo účinné látky prípravkov na ochranu rastlín, určené spravodajskými členskými štátmi na implementáciu nariadenia (EHS) č. 3600/92 a identifikovalo oznamovateľov každej účinnej látky. (2) Chlozolinat je jednou z 90 účinných látok zahrnutých v prvej etape pracovného programu ustanoveného v článku 8 ods. 2 smernice 91/414/EHS. (3) V súlade s článkom 7 ods.1 písm. c) nariadenia (EHS) č. 3600/92, Grécko, určené za spravodajský členský štát, predložilo 3. novembra 1997 Komisii hodnotiacu správu týkajúcu sa informácií predložených jediným oznamovateľom v súlade s ustanoveniami článku 6 ods.1 tohto nariadenia. (4) Predložená správa bola prehodnotená členskými štátmi a Komisiou v rámci Stáleho výboru pre zdravie rastlín. Toto prehodnotenie bolo ukončené 30. novembra 1999 hodnotiacou správou Komisie o účinnej látke chlozolinat v súlade s článkom 7 ods. 6 nariadenia (EHS) č. 3600/92. (5) Z vypracovaného hodnotenia vyplynulo, že predložené informácie nie sú dostatočné na preukázanie, že prípravky na ochranu rastlín s obsahom príslušnej účinnej látky spĺňajú požiadavky ustanovené v článkoch 5 ods. 1 písm. a) a b) a 5 ods. 2 písm. b) smernice 91/414/EHS. (6) Jediný oznamovateľ informoval Komisiu a spravodajský členský štát, že si naďalej neželá zúčastňovať sa na pracovnom programe vo vzťahu k tejto účinnej látke. Preto ďalšie požadované informácie na úplné splnenie požiadaviek smernice 91/414/EHS nebudú predložené. (7) Preto nie je možné zaradiť túto účinnú látku do prílohy č. I k smernici 91/414/EHS. (8) Musí sa ustanoviť odklad na likvidáciu, skladovanie, umiestnenie na trh a využitie existujúcich zásob prípravkov na ochranu rastlín v súlade s ustanoveniami článku 4 ods. 6 smernice 91/414/EHS. (9) Toto rozhodnutie nemá dopad na akýkoľvek postup, ktorý môže podniknúť Komisia v neskoršej etape vo vzťahu k tejto účinnej látke v rámci smernice rady 79/117/EHS [7]. (10) Opatrenia ustanovené v tomto rozhodnutí sú v súlade so stanoviskom Stáleho výboru pre zdravie rastlín, PRIJALA TOTO ROZHODNUTIE: Článok 1 Chlozolinat sa nezaraďuje medzi účinné látky do prílohy č. I k smernici 91/414/EHS. Článok 2 Členské štáty zabezpečia, že: 1. registrácie prípravkov na ochranu rastlín s obsahom účinnej látky chlozolinat sa zrušia v priebehu lehoty šiestich mesiacov od dátumu prijatia tohto rozhodnutia; 2. od dátumu prijatia tohto rozhodnutia sa neudelia ani neobnovia žiadne registrácie prípravkov na ochranu rastlín s obsahom účinnej látky chlozolinat na základe výnimky ustanovenej v článku 8 ods. 2 smernice 91/414/EHS. Článok 3 Členské štáty povolia odklad na likvidáciu, skladovanie, umiestnenie na trh a využitie existujúcich zásob v súlade s ustanoveniami článku 4 ods.6 smernice 91/414/EHS, ktorý bude na čo možno najkratšiu dobu a najdlhšie na 18 mesiacov od dátumu prijatia tohto rozhodnutia. Článok 4 Toto rozhodnutie je adresované členským štátom. V Bruseli 13. októbra 2000 Za Komisiu David Byrne člen Komisie [1] Ú. v. ES L 230, 19.8.1991, s. 1. [2] Ú. v. ES L 353, 24.12.1997, s. 26. [3] Ú. v. ES L 366, 15.12.1992, s. 10. [4] Ú. v. ES L 170, 28.6.1997, s. 19. [5] Ú. v. ES L 107, 28.4.1994, s. 8. [6] Ú. v. ES L 225, 22.9.1995, s. 1. [7] Ú. v. ES L 33, 8.2.1979, s. 36. --------------------------------------------------